Falcone-programmet

Årsprogram og indkaldelse af ansøgninger til projekter i 2001

(2000/C 356/04)

Rådet for Den Europæiske Union vedtog den 19. marts 1998 Falcone-programmet, som er et flerårigt program for udveksling, uddannelse og samarbejde for personer med ansvar for bekæmpelsen af organiseret kriminalitet(1). Programmet løber i perioden 1998-2002. Budgettet for 2001 beløber sig til 2000000 EUR(2).

Dette årsprogram er koncentreret om aktiviteter, der bidrager til gennemførelsen og kontrollen med programmet "Forebyggelse og bekæmpelse af organiseret kriminalitet - En EU-strategi for begyndelsen af det nye årtusind"(3), som Rådet vedtog den 27. marts 2000. Det tager hensyn til konklusionerne fra Det Europæiske Råds møde i Tammerfors(4), den resolution om forebyggelse af organiseret kriminalitet, Rådet vedtog den 21. december 1998(5), og den meddelelse, Kommissionen vedtog i november 2000.

1. Mål

Falcone-programmet skal via en tværfaglig indsats inden for forebyggelse og bekæmpelse fremme projekter, som er af interesse for Den Europæiske Union, og som indebærer deltagelse af flere medlemsstater. Programmet støtter foranstaltninger, der tager sigte på uddannelse, udveksling, forskning og undersøgelser samt andre former for kompetenceforbedring, for på denne måde at forstærke og lette kampen mod organiseret kriminalitet og fjerne eventuelle hindringer for et samarbejde mellem medlemsstaterne.

Programmet har følgende specifikke målsætninger:

- at forbedre kendskabet til de fænomener, organiseret kriminalitet består af

- at forbedre de ansvarlige personers faglige kompetence igennem øget kendskab til gældende procedurer og lovgivning i de forskellige europæiske lande

- at fremme udveksling af praktiske erfaringer

- at fremme iværksættelse af fælles projekter og længerevarende tværfagligt samarbejde

- at vurdere behovet for samarbejde og lovgivning for at gennemføre strategien for det nye årtusind og de øvrige initiativer, der er nævnt i indledningen

- at inddrage ansøgerlandene i grænseoverskridende projekter.

2. Programmets indhold

Under Falcone-programmet ydes der økonomisk støtte til projekter inden for følgende områder som defineret i artikel 1, stk. 3, i den fælles aktion, der blev vedtaget den 19. marts 1998:

- uddannelse

- fælles projekter med henblik på kompetenceforbedring og forbedring af operationelle metoder i samarbejdet om bekæmpelse af organiseret kriminalitet

- praktikprogrammer og afholdelse af møder og seminarer

- forskning, specialundersøgelser, herunder forhåndsvurderinger af den operative gennemførlighed, og evaluering

- videreformidling og udveksling af information

- alle andre foranstaltninger, der kan bidrage til gennemførelse af handlingsplanen til bekæmpelse af organiseret kriminalitet.

Disse foranstaltninger henvender sig til personer med ansvar for bekæmpelsen af organiseret kriminalitet som defineret i artikel 1, stk. 2, i den fælles aktion, dvs. dommere, offentlige anklagere, politi, toldvæsen, andre offentligt ansatte, skattemyndigheder, myndigheder, der fører tilsyn med kredit- og finansieringsinstitutter og med offentlige aftaler, og personer, som deltager i bekæmpelsen af bedrageri og bestikkelse, samt repræsentanter for faggrupper og erhvervslivet, der kan tænkes at blive berørt af gennemførelsen af henstillingerne i handlingsplanen, og den akademiske og videnskabelige verden.

Projekterne er åbne for de ansvarlige i ansøgerlandene med henblik på at hjælpe dem med at forberede tiltrædelsen, og for ansvarlige i andre tredjelande, hvis det tjener formålet med projekterne.

3. Falcone-programmets anvendelsesområde i forhold til andre programmer

Falcone-programmet eksisterer sideløbende med en række andre programmer, som Kommissionen har iværksat under afsnit VI i traktaten om Den Europæiske Union. Det drejer sig om følgende programmer:

- Oisin (program for udveksling og uddannelse af samt samarbejde mellem de retshåndhævende myndigheder) (EFT L 7 af 10.1.1997)

- Grotius (tilskyndelses- og udvekslingsprogram for aktørerne inden for retsvæsenet) (EFT L 287 af 8.11.1996)

- Odysseus (uddannelses-, udvekslings- og samarbejdsprogram vedrørende asyl, indvandring og passage af de ydre grænser) vedtaget den 19. marts 1998 (EFT L 99 af 31.3.1998)

- Stop (tilskyndelses- og udvekslingsprogram for personer med ansvar for bekæmpelse af menneskehandel og seksuel udnyttelse af børn) (EFT L 322 af 12.12.1996).

Stop-, Grotius- og Oisin-programmet udløber ved udgangen af 2000, og Kommissionen forventer, at de på grundlag af dens forslag vil blive fornyet for en toårig periode ved en rådsafgørelse i 2001.

For at undgå, at programmerne overlapper hinanden, fører Kommissionen igennem de relevante udvalg tilsyn med, at man i disse programmer udelukker foranstaltninger, som specifikt vedrører gennemførelsen af strategien for det nye årtusind og de øvrige initiativer, der er nævnt i indledningen. Dette skulle sikre, at det udelukkende er under Falcone-programmet, der ydes støtte til sådanne projekter.

Ansøgerne opfordres til under forberedelsen af projekter, der falder ind under Falcone-programmet, også at gøre sig bekendt med de øvrige programmer og deres årlige prioriteter for at sikre sig, at de har truffet det rigtige valg(6). Specielt med hensyn til Oisin-programmet skal det bemærkes, at dette program sigter mod at støtte projekter, som styrker teknikkerne og metoderne for håndhævelse af lovgivningen.

Endelig kan støtte, som bevilges under Falcone-programmet, ikke kombineres med støtte, der ydes under andre programmer, der finansieres over fællesskabsbudgettet, bortset fra fællesskabsprogrammer, som direkte tager sigte på at hjælpe ansøgerlandene med at forberede tiltrædelsen af Den Europæiske Union.

Dog kan der under Falcone-programmet ydes støtte til specifikke projekter, der vedrører fællesskabsspørgsmål, når de omhandler komplementære aspekter i forbindelse med bekæmpelse og forebyggelse af organiseret kriminalitet.

4. Udvælgelseskriterier

Projekterne udvælges ud fra følgende kriterier:

- Deres forenelighed med det arbejde, der er gennemført eller planlagt som led i Rådets prioriteter for bekæmpelsen af organiseret kriminalitet, især prioriteterne i strategien for det nye årtusind og de øvrige initiativer, der er nævnt i indledningen.

- Deres europæiske dimension med hensyn til indhold og deltagelse af medlemsstater (mindst to medlemsstater); ansøgerlandes eventuelle deltagelse i et projekt.

- Deltagelse af flere forskellige institutioner og kombineret anvendelse af deres særlige ekspertise under tilrettelæggelsen af projektet.

- Mulighed for, at fagfolk fra flere forskellige medlemsstater og fag kan deltage, og deres mulighed for at drage nytte af hinandens erfaringer.

- Bidraget til udvikling af nye instrumenter eller gennemførelsen af allerede vedtagne eller påkrævede instrumenter på dette område.

- Deres operationelle formål og praktiske værdi, dvs. i hvilken grad der lægges vægt på at videreformidle viden af umiddelbar nytte for udførelsen af den pågældende faglige aktivitet.

- Antallet og arten af de tjenester eller personkategorier, som projekterne henvender sig til, samt antallet af fagfolk, der kan forventes at få gavn af dem, enten direkte eller gennem kontakt mellem deltagerne og fagfolk, der ikke selv har haft mulighed for at deltage.

- Projektets tilgængelighed, dvs. den anvendte metode og det hensyn, der under tilrettelæggelsen tages til den viden, deltagerne allerede har, og til de faglige begrænsninger.

- Forberedelsesgraden og kvaliteten af tilrettelæggelsen samt klarhed og præcision med hensyn til projektets formål, udformning og planlægning.

- I hvor høj grad projekterne supplerer hinanden, og hvordan de er med til at sikre, at der sker en udvikling fra projekt til projekt, så der ikke blot er tale om enkeltstående tiltag.

- Muligheden for at benytte resultaterne til styrkelse af samarbejdet mellem medlemsstaterne.

5. Generelle retningslinjer

Ansøgerne kan benytte sig af følgende retningslinjer, som er baseret på ovenstående kriterier:

- Ambitiøse projekter, længerevarende projekter og projekter, hvor der ansøges om et stort tilskud, skal underbygges af pilotprojekter eller undersøgelser, der viser, at de kan gennemføres.

- Alle planer om oprettelse af dokumentationsnetværk, databaser osv. skal indeholde detaljerede oplysninger om kilder, det område, der skal undersøges, metode, opdateringshyppigheden, brugere af oplysningerne osv.

- Forskningsprojekter må ikke være begrænset til undersøgelser, der udelukkende er baseret på litteratur, men skal bygge på praktiske erfaringer og sigte mod at frembringe anvendelige konklusioner.

- Projektets multiplikatoreffekt vil blive vurderet på grundlag af antallet af deltagere og disses status og evne til at videreformidle resultaterne af projektet. Der vil blive lagt vægt på en afbalanceret deltagelse af personer fra den medlemsstat, der indsender ansøgningen, og fra andre medlemsstater og tredjelande.

- Der skal fremlægges passende dokumentation for det forventede udbytte af meget små projekter, praktikophold eller besøg for et lille antal deltagere. Projekter, der kun må forventes at være til gavn for den organisation, der indsender ansøgningen, vil ikke blive taget i betragtning.

- Møder mellem institutioner, der har ansvaret for grund-, efter- eller videreuddannelse, kan kun komme i betragtning, når de har et klart defineret formål i forbindelse med et bestemt projekt eller en bestemt politik.

- Kvaliteten af forberedelsen vil blive vurderet både objektivt på grundlag af udformningen og planlægningen af projektet og subjektivt på grundlag af ansøgerorganisationens erfaring og omdømme. Der vil blive lagt vægt på tidligere resultater, hvis der er modtaget flere ansøgninger fra den samme organisation. Initiativer, der fremlægges af organisationer eller sammenslutninger, der hverken har veletablerede strukturer eller større menneskelige og økonomiske ressourcer, kommer ikke i betragtning.

- Er der tale om et seminarprojekt, henledes ansøgernes opmærksomhed på, hvor vigtigt det er at udvikle projektet til et partnerskab, Ansøgningen skal vedlægges et detaljeret program for seminaret med angivelse af emnerne for indlæggene, deltagernes profil, de kontaktede taleres navne og funktion og en redegørelse for, hvordan disse seminarer indgår i ansøgerens aktiviteter og arbejdsprogram.

- Konferencer, der har et bredere mål om at præsentere den aktuelle situation på et bestemt område og skabe kontakt mellem fagfolk, skal nødvendigvis have et kraftigt tværfagligt islæt og en meget klar europæisk dimension. De skal også inddrage resultaterne af arbejde med og konferencer om lignende emner for at undgå dobbeltarbejde og skabe reel merværdi.

- Ansøgerne anmodes om sammen med deres partnere at undersøge muligheden for supplerende projekter, med hensyn til indhold eller tidsramme, for at udvikle resultaterne bedre.

- Et vidtgående samspil mellem de projektansvarlige og deltagerne vil blive betragtet som et positivt træk ved et projekt.

6. Prioriterede foranstaltninger og emner i 2001

Nedenstående foranstaltninger og emner, som tager udgangspunkt i den fælles aktion om indførelse af Falcone-programmet, henstillingerne i strategien for bekæmpelse af organiseret kriminalitet, resolutionen om forebyggelse af organiseret kriminalitet og Kommissionens meddelelse om forebyggelse af organiseret kriminalitet, er af særlig interesse.

a) Uddannelse og udveksling

- Tilrettelæggelse og gennemførelse af praktik- og udvekslingsprogrammer.

- Afholdelse af møder, seminarer og konferencer.

Disse arrangementer og foranstaltninger kan enten omfatte generelle og tværfaglige spørgsmål vedrørende organiseret kriminalitet eller specifikke aspekter(7).

- Udarbejdelse af pædagogiske moduler og håndbøger med henblik på at opnå:

- et gensidigt kendskab til regelsæt og lovgivning inden for forebyggelse og retsforfølgning samt procedurer, som gælder for bekæmpelse af forskellige sider af organiseret kriminalitet og for personer, som arbejder på dette område

- gensidigt kendskab til praksis og metoder, som de forskellige personer med ansvar for bekæmpelse af organiseret kriminalitet bruger i deres arbejde med forebyggelse, opklaring, undersøgelse samt retsforfølgning af forskellige former for organiseret kriminalitet.

Disse håndbøger skal fortrinsvis udarbejdes i fællesskab af en akademisk operatør eller en uddannelsesinstitution og repræsentanter for de offentlige myndigheder. Slutbrugerne af disse håndbøger skal beskrives præcist i projektansøgningen.

b) Fælles projekter til kompetenceforbedring og forbedring af operationelle metoder

- Udarbejdelse og gennemførelse af projekter med henblik på kompetenceforbedring og forbedring af operationelle metoder i samarbejdet om forebyggelse og retsforfølgning af organiseret kriminalitet. Denne type projekter omfatter fagfolk og ansvarlige fra de offentlige myndigheder (eventuelt også forskere) og bygger på en fælles analyse af nuværende praksis samt behovet og hindringerne for grænseoverskridende samarbejde på specifikke områder for umiddelbart at nå frem til praktiske forslag, procedurer og ordninger, der kan gavne samarbejdet, og vurdere deres egnethed.

- Innovative projekter, der tager sigte på større effektivitet i forebyggelsen og bekæmpelsen af den organiserede kriminalitet. Sådanne projekter kan også forbindes med indførelsen af grænseoverskridende samarbejdsinstrumenter.

- Støtte til etablering af netværk mellem eksperter i forebyggelse af forskellige former for organiseret kriminalitet.

Disse fælles projekter af begrænset varighed gennemføres for de personkategorier, som nævnes i artikel 1, stk. 2, i den fælles aktion om indførelse af Falcone-programmet. De kan også omfatte Europol, når de henhører under dette kompetenceområde.

c) Sammenlignelighed og formidling af oplysninger

- Feasibilityundersøgelser om indsamling og udveksling af data og oprettelse af databaser for forebyggelse og retsforfølgning af organiseret kriminalitet.

- Fastlæggelse af fælles standarder og metoder for lettere at kunne definere fænomenerne og indsamle og analysere data.

- Formidling af informationer gennem netværk, som navnlig inddrager universiteterne og institutterne for kriminologi.

- Videreformidling af oplysninger til personer med ansvar for bekæmpelse af organiseret kriminalitet som defineret i artikel 1, stk. 2, i den fælles aktion.

- Feasibilityundersøgelse af en mekanisme, der giver potentielle ansøgere mulighed for at finde partnere til udarbejdelse og indsendelse af EU-projekter om forebyggelse og bekæmpelse af organiseret kriminalitet.

d) Undersøgelser, analyser og strategier

- Videnskabelige og tekniske forskningsaktiviteter samt specialiserede komparative undersøgelser af forskellige aspekter af bekæmpelse af kriminelle organisationer og forebyggelse af deres aktiviteter. Der er især tale om offentlige indkøb, offentlig støtte og licenser, korruption, bedrageri, forfalskning, beskyttelse af udsatte økonomiske sektorer og erhverv, hvidvaskning af penge (herunder finansierings- og bankteknik og offshorecentres rolle), kriminalitet i byerne, IT-kriminalitet og kriminalitet i forbindelse med ny teknologi og grænseoverskridende miljøkriminalitet.

- Tværfaglig analyse af risikoen for og virkningen af visse former for grænseoverskridende økonomisk kriminalitet for at nå til en bedre forståelse af fænomenerne og bidrage til udarbejdelsen af præventive og repressive instrumenter med en tværfaglig indfaldsvinkel. Sådanne analyser kan også omfatte udvikling af teknikker for såvel offentlige myndigheder som virksomheder til henholdsvis at bekæmpe og forebygge økonomisk kriminalitet.

- Undersøgelser af strategier, lovgivning og regelsæt, som gør det muligt at forbedre samarbejdet inden for forebyggelse, straf og retsforfølgning, herunder især mulighederne for at fastlægge fælles politikker og foranstaltninger til indbyrdes tilnærmelse eller harmonisering, som kan være et langsigtet mål for Den Europæiske Union. En sådan fremgangsmåde kan baseres på indledende, sammenlignende undersøgelser af den eksisterende lovgivning i medlemsstaterne og de retlige strukturer og procedurer.

- Feasibilityundersøgelser af oprettelse af tværfaglige informationsnet.

- Feasibilityundersøgelser af undersøgelses-, analyse- eller oversættelsesredskaber, der benytter ny informationsteknologi.

- Sammenlignende undersøgelser af medlemsstaternes og tredjelandes erfaringer med forebyggelse af kriminalitet med at inddrage samfundets aktører i denne politik.

7. Generelle regler for finansiering og budget for 2001

Udgifter, der er direkte forbundet med projektets gennemførelse, og som er afholdt i løbet af den periode, der er fastsat i kontrakten, kan dækkes med op til 80 %. Det skal påpeges, at for at give støtte til flere projekter besluttede Falcone-udvalget ved de tidligere udvælgelsesrunder at tildele lavere finansieringssatser (undtagen i ekstraordinære tilfælde), der i gennemsnit lå mellem 60 og 65 %.

Den praktiske gennemførelse af alle projekter, som opnår støtte over fællesskabsbudgettet for 2001, skal være påbegyndt inden udgangen af 2001. Som hovedregel skal alle projekter være afsluttet senest 12 måneder efter datoen for afsendelsen af meddelelsen om tildeling af støtte.

Udgifter, der er afholdt inden datoen for det udvalgsmøde, hvor det besluttes at yde tilskud til det pågældende projekt, kan ikke godtgøres.

De projektansvarlige kan være offentlige myndigheder eller institutioner eller private organer, særlig inden for grund- og videreuddannelse og forskning.

Under dette program ydes der ikke støtte til projekter, hvor ansøgerne er privatpersoner.

Ansøgninger uden en detaljeret finansiel redegørelse, der gør det muligt at vurdere udgifternes rimelighed i forhold til projektets forskellige aspekter, vil ikke komme i betragtning. På Internettet kan man finde en vejledning med et eksempel på et budget (se nedenfor).

Projekterne kan opfatte personer og institutioner med ansvar for bekæmpelse af organiseret kriminalitet i ansøgerlandene med henblik på at give disse kendskab til Den Europæiske Unions politikker og lette deres tiltræden. Dette gælder også for personer og organisationer fra andre tredjelande, hvis dette tjener formålet med projektet. Dog skal det understreges, at Falcone-programmet ikke har til formål at yde støtte til landene i Central- og Østeuropa, eftersom en sådan støtte ydes gennem Phare-programmet.

Budgettet for 2001 beløber sig til 2000000 EUR. Et foreløbigt forslag til fordeling af støtten ser ud som følger:

>TABELPOSITION>

8. Ansøgningsprocedure

Ansøgninger om tilskud skal senest den 28. februar 2001 indsendes til Europa-Kommissionen, Generaldirektoratet for Retlige og Indre Anliggender, att. Jean-Jacques Nuss, LX 46 04/151, Rue de la Loi/Wetstraat 200, B-1049 Bruxelles/Brussel. Ansøgningerne skal indsendes på ansøgningsskemaet på et af EU's 11 officielle sprog. Der kan vedlægges en oversættelse til et andet arbejdssprog.

Ansøgningsskemaet indgår i de årlige finansielle retningslinjer, der kan findes på Europa-Kommissionens netsted (http://europa.eu.int). Der kan findes både detaljerede oplysninger og en vejledning:

På tysk: http://europa.eu.int/comm/justice_home/index_de.htm

På engelsk: http://europa.eu.int/comm/justice_home/index_en.htm

På fransk: http://europa.eu.int/comm/justice_home/index_fr.htm.

Skemaerne kan fås ved henvendelse til ovennævnte adresse eller ved at sende en fax ((32-2) 295 01 74), eller et e-post (jean-jacques.nuss@cec.eu.int).

Den undertegnede ansøgning indsendes i tre eksemplarer som originaler (ikke pr. fax) og skal omfatte:

- ansøgningsskemaet

- en fuldstændig og detaljeret beskrivelse af projektet

- et resumé på højst to sider med en beskrivelse af målet med projektet, projektets indhold, en liste over og beskrivelse af de partnere, der har udviklet projektet, angivelse af antallet af deltagere og deres funktion, afslutningsdatoen, angivelse af hvordan resultaterne vil blive videreformidlet og antallet af modtagere og deres funktion

- et detaljeret og fuldstændigt budgetoverslag med angivelse af de enkelte poster opstillet i euro; budgettet skal angive de forventede samlede udgifter til projektet. Det tilskud, der ansøges om, må ikke overstige 80 % af de samlede udgifter; det tildelte beløb kan være lavere end den procentdel, der ansøges om; der kan ikke ydes tilskud til en organisations driftsudgifter.

Støttemodtagerne skal i alle reklamer eller publikationer anføre, at der er modtaget økonomisk støtte til projektet fra Kommissionen under Falcone-programmet.

I forbindelse med seminarer, konferencer og kollokvier bedes støttemodtagerne benytte det spørgeskema til deltagere, der er vedhæftet som bilag til de finansielle retningslinjer. De skal sørge for, at en repræsentant for Falcone-programmet deltager, hvis der er anmodet herom i beslutningen om at tildele støtten.

Senest tre måneder efter projektets afslutning skal støttemodtagerne sende en rapport til Generaldirektoratet for Retlige og Indre Anliggender om projektets gennemførelse, de opnåede resultater, de forhindringer, man er stødt på, deltagernes vurdering, videreformidling af resultaterne og de konklusioner, der er draget af projektet.

(1) Fælles aktion 98/245/RIA (EFT L 99 af 31.3.1998).

(2) Den finansielle reference for hele programmets løbetid er på 10 mia. ECU.

(3) EFT C 124 af 3.5.2000, s. 1.

(4) http://ue.eu.int/da/info/eurocouncil/index.htm

(5) EFT C 408 af 29.12.1998.

(6) Hvis en ansøgning, der er indgivet under Falcone-programmet, synes at falde ind under anvendelsesområdet for et andet af disse EU-programmer, vil Kommissionen så vidt muligt sørge for, at den videresendes til det pågældende program.

(7) Med undtagelse af de specifikke aspekter, der behandles i Stop-programmet (menneskehandel) og Odysseus-programmet (illegal indvandring og forfalskede dokumenter).